**ZAKON O SOCIJALNO-EKONOMSKOM SAVETU**

*("Sl. glasnik RS", br. 125/2004)*

I UVODNE ODREDBE

**Član 1**

Ovim zakonom se uređuju osnivanje, registracija, delokrug i način rada, finansiranje i druga pitanja značajna za rad socijalno-ekonomskog saveta.

**Član 2**

Socijalno-ekonomski savet je nezavisan organ koji čine:

1) za teritoriju Republike Srbije: predstavnici Vlade Republike Srbije (u daljem tekstu: Vlada), predstavnici reprezentativnih udruženja poslodavaca (u daljem tekstu: poslodavci) i predstavnici reprezentativnih sindikata (u daljem tekstu: sindikati), osnovanih za teritoriju Republike Srbije;

2) za teritoriju autonomne pokrajine i jedinice lokalne samouprave: predstavnici nadležnih izvršnih organa autonomne pokrajine ili jedinice lokalne samouprave, predstavnici poslodavaca i predstavnici sindikata, osnovanih za određenu teritorijalnu jedinicu.

**Član 3**

Socijalno-ekonomski savet se osniva u cilju uspostavljanja i razvoja socijalnog dijaloga u pitanjima od značaja za ostvarivanje ekonomskih i socijalnih sloboda i prava čoveka, materijalnog, socijalnog i ekonomskog položaja zaposlenih i poslodavaca i uslova njihovog života i rada, razvoja kulture pregovaranja, podsticanja mirnog rešavanja kolektivnih radnih sporova, razvoja demokratije i izdavanja časopisa, brošura i drugih publikacija iz delokruga svog rada.

II SOCIJALNO-EKONOMSKI SAVET REPUBLIKE SRBIJE

**Član 4**

Osniva se Socijalno-ekonomski savet Republike Srbije (u daljem tekstu: Socijalno-ekonomski savet).

Socijalno-ekonomski savet ima svojstvo pravnog lica.

Sedište Socijalno-ekonomskog saveta je u Beogradu.

**Član 5**

Socijalno-ekonomski savet ima 18 članova.

Socijalno-ekonomski savet čini šest predstavnika Vlade, šest predstavnika sindikata i šest predstavnika poslodavaca, osnovanih za teritoriju Republike Srbije.

Predstavnici sindikata i poslodavaca utvrđuju se srazmerno broju članova.

Članovi Socijalno-ekonomskog saveta imenuju se na četiri godine.

Svaki član Socijalno-ekonomskog saveta ima svog zamenika koji ga, u slučaju odsutnosti, zamenjuje na sednicama.

**Član 6**

Vlada imenuje i razrešava svoje predstavnike u Socijalno-ekonomskom savetu na predlog ministra nadležnog za poslove rada (u daljem tekstu: ministar), a predstavnike sindikata i poslodavaca imenuju i razrešavaju sindikati i poslodavci.

Članu Socijalno-ekonomskog saveta prestaje članstvo:

1) ostavkom;

2) istekom roka na koji je imenovan;

3) ako je osuđen na bezuslovnu kaznu zatvora u trajanju od najmanje šest meseci;

4) razrešenjem.

**Član 7**

Organizacione i administrativno-tehničke poslove za Socijalno-ekonomski savet obavlja Sekretarijat Socijalno-ekonomskog saveta (u daljem tekstu: Sekretarijat).

Sekretarijatom rukovodi i za njegov rad odgovara sekretar Socijalno-ekonomskog saveta (u daljem tekstu: sekretar).

Sekretar odlučuje o pojedinačnim pravima, obavezama i odgovornostima zaposlenih u Sekretarijatu.

Sekretara imenuje Socijalno-ekonomski savet na četiri godine.

**Član 8**

Socijalno-ekonomski savet donosi akt o unutrašnjoj organizaciji i sistematizaciji radnih mesta u Sekretarijatu, na predlog sekretara, uz saglasnost Vlade.

U pogledu prava, obaveza i odgovornosti zaposlenih u Sekretarijatu, primenjuju se propisi o radnim odnosima u državnim organima.

Sekretar za svoj rad ostvaruje platu i druga primanja, u skladu sa zakonom i aktom Vlade.

**Član 9**

Socijalno-ekonomski savet razmatra pitanja: razvoja i unapređivanja kolektivnog pregovaranja, uticaja ekonomske politike i mera za njeno sprovođenje na socijalni razvoj i stabilnost, politike zapošljavanja, politike zarada i cena, konkurencije i produktivnosti, privatizacije i druga pitanja strukturnog prilagođavanja, zaštite radne i životne sredine, obrazovanja i profesionalne obuke, zdravstvene i socijalne zaštite i sigurnosti, demografskih kretanja i druga pitanja u skladu sa aktima Socijalno-ekonomskog saveta.

Socijalno-ekonomski savet zauzima stavove o pitanjima koja razmatra i dostavlja ih Vladi.

Za zauzimanje stavova potrebna je saglasnost svih članova Socijalno-ekonomskog saveta.

**Član 10**

Socijalno-ekonomski savet razmatra nacrte zakona i predloge drugih propisa od značaja za ekonomski i socijalni položaj zaposlenih i poslodavaca i o njima daje mišljenje.

Mišljenje se dostavlja ministarstvu nadležnom za određenu oblast koje je pripremalo zakon, odnosno drugi propis.

Ministarstvo je dužno da u roku od 30 dana od dana dostavljanja mišljenja obavesti Socijalno-ekonomski savet o svojim stavovima.

Ako ministarstvo ne prihvati mišljenje, Socijalno-ekonomski savet može mišljenje da dostavi Vladi.

**Član 11**

Socijalno-ekonomski savet može da obrazuje stalna i privremena radna tela za razmatranje i predlaganje stavova po pojedinim oblastima.

Socijalno-ekonomski savet može da pozove predstavnike nevladinih organizacija, kao i istaknute naučnike i stručnjake da učestvuju u radu radnih tela, bez prava glasa.

**Član 12**

Sednice Socijalno-ekonomskog saveta zakazuje i vodi predsedavajući Socijalno-ekonomskog saveta.

Socijalno-ekonomski savet bira predsedavajućeg iz svojih redova na godinu dana.

Funkciju predsedavajućeg naizmenično vrše predstavnici Vlade, reprezentativnih sindikata i reprezentativnih udruženja poslodavaca.

Predsedavajući Socijalno-ekonomskog saveta zastupa Socijalno-ekonomski savet, zaključuje pravne poslove, raspolaže sredstvima u ime i za račun Socijalno-ekonomskog saveta i odgovara za zakonitost zaključivanja pravnih poslova i raspolaganja sredstvima.

**Član 13**

Rad Socijalno-ekonomskog saveta je javan.

Socijalno-ekonomski savet o svom radu i zauzetim stavovima može da obaveštava javnost putem sredstava javnog informisanja.

III SOCIJALNO-EKONOMSKI SAVET ZA TERITORIJU AUTONOMNE POKRAJINE ILI JEDINICE LOKALNE SAMOUPRAVE

**Član 14**

Socijalno-ekonomski savet za teritoriju autonomne pokrajine ili jedinice lokalne samouprave (u daljem tekstu: lokalni savet) može da se osnuje sporazumom između nadležnog izvršnog organa autonomne pokrajine ili jedinice lokalne samouprave, sindikata i poslodavaca, osnovanih za teritoriju autonomne pokrajine, odnosno jedinice lokalne samouprave (u daljem tekstu: učesnici).

Sporazum o osnivanju lokalnog saveta sadrži naročito: sastav i broj članova lokalnog saveta, delokrug rada, ciljeve osnivanja i delovanja, način finansiranja i obavljanja administrativno-tehničkih poslova i druga pitanja značajna za rad lokalnog saveta u skladu sa ovim zakonom.

Ako dva učesnika pokrenu inicijativu za obrazovanje lokalnog saveta, ostali učesnici su dužni da prihvate inicijativu.

**Član 15**

Lokalni savet razmatra i zauzima stavove o pitanjima iz člana 9. ovog zakona o kojima se odlučuje na nivou autonomne pokrajine ili jedinice lokalne samouprave.

Za zauzimanje stavova potrebna je saglasnost svih članova lokalnog saveta.

**Član 16**

Lokalni savet se registruje kod ministarstva nadležnog za poslove rada (u daljem tekstu: ministarstvo).

Registar lokalnih saveta (u daljem tekstu: Registar) vodi se kao javna i elektronska baza podataka.

**Član 17**

Zahtev za registraciju lokalnog saveta (u daljem tekstu: zahtev) ministarstvu podnosi jedan od učesnika, u roku od 15 dana od dana zaključivanja sporazuma o osnivanju lokalnog saveta.

Uz zahtev se podnosi:

1) sporazum o osnivanju lokalnog saveta;

2) ovlašćenje za podnošenje zahteva za registraciju.

**Član 18**

Lokalni savet stiče svojstvo pravnog lica danom upisa u Registar.

**Član 19**

Ministarstvo donosi rešenje o upisu lokalnog saveta u Registar u roku od 30 dana od dana podnošenja zahteva.

Rešenje sadrži:

1) broj i datum upisa;

2) naziv i nivo osnivanja lokalnog saveta;

3) sedište i adresu lokalnog saveta.

**Član 20**

U Registar se naročito upisuju podaci koji se odnose na:

1) naziv i nivo osnivanja lokalnog saveta;

2) sedište i adresu lokalnog saveta;

3) učesnike lokalnog saveta;

4) datum zaključivanja sporazuma o osnivanju lokalnog saveta;

5) broj i datum rešenja o upisu i brisanju.

Ministar donosi podzakonski akt kojim se bliže uređuju sadržina i način upisa i brisanja lokalnog saveta iz Registra.

**Član 21**

Lokalni savet se briše iz Registra u slučaju:

1) otkaza sporazuma iz člana 14. stav 1. ovog zakona od strane svih učesnika lokalnog saveta;

2) kada jedan od učesnika lokalnog saveta otkaže učešće u lokalnom savetu, odnosno kada izgubi svojstvo reprezentativnosti u smislu propisa o radu, zbog čega su prestali da postoje uslovi iz člana 2. tačka 2) ovog zakona u pogledu zastupljenosti sva tri učesnika lokalnog saveta.

Ministar donosi rešenje o brisanju lokalnog saveta ako nastupi okolnost iz stava 1. ovog člana, po prijavi jednog od učesnika ili po službenoj dužnosti, u roku od 15 dana od dana podnošenja prijave, odnosno saznanja za okolnost iz stava 1. ovog člana.

Lokalni savet prestaje da postoji brisanjem iz Registra.

**Član 22**

Odredbe čl. 11-13. ovog zakona primenjuju se i na lokalni savet.

IV ZAJEDNIČKE ODREDBE

**Član 23**

Socijalno-ekonomski savet i lokalni savet donose poslovnik o radu i druga akta kojima se uređuju način i delokrug rada i druga pitanja od značaja za rad.

**Član 24**

Sredstva za osnivanje i rad Socijalno-ekonomskog saveta obezbeđuju se u budžetu Republike Srbije.

Sredstva za osnivanje i rad lokalnog saveta obezbeđuju se u budžetu autonomne pokrajine, odnosno jedinice lokalne samouprave.

Pored sredstava iz st. 1. i 2. ovog člana, sredstva za osnivanje i rad Socijalno-ekonomskog saveta i lokalnog saveta obezbeđuju se iz donacija, priloga i sponzorstva domaćih i stranih pravnih i fizičkih lica i iz drugih izvora, u skladu sa zakonom.

V PRELAZNE I ZAVRŠNE ODREDBE

**Član 25**

Imenovanje članova Socijalno-ekonomskog saveta i sekretara izvršiće se u roku od 30 dana od dana stupanja na snagu ovog zakona.

Akt iz člana 8. stav 1. ovog zakona doneće se u roku od 15 dana od dana imenovanja sekretara.

**Član 26**

Lokalni saveti koji su obrazovani do dana stupanja na snagu ovog zakona nastavljaju sa radom u skladu sa ovim zakonom.

Učesnici lokalnih saveta koji nastavljaju sa radom dužni su da usklade sporazume o osnivanju sa odredbama ovog zakona i podnesu ministarstvu zahtev za registraciju u roku od 60 dana od dana stupanja na snagu ovog zakona.

**Član 27**

Ovaj zakon stupa na snagu osmog dana od dana objavljivanja u "Službenom glasniku Republike Srbije".